হিটস্ট্রোকে কলকাতার রাস্তায় অজ্ঞান ঘোড়া, সোশ্যাল মিডিয়ায় ঝড়

ওয়েবডেস্ক: বৃষ্টির পূর্বাভাস রয়েছে দক্ষিণবঙ্গে। এই সপ্তাহেই বিক্ষিপ্তভাবে বৃষ্টি হয়েছে। বৃহস্পতিবারই ভিজেছে কলকাতা। তবু রোদের তেজের কোনও খামতি নেই। কথায় কথায় বলা হয় ঘোড়ার মতো ছুটতে হবে। এই রোদের তেজে ঘোড়াও আর পেরে উঠছে না। কলকাতার (Kolkata) রাস্তায় হিট স্ট্রোকে (Heat Stroke) আচমকাই পা উল্টে পড়ে গেল একটি ঘোড়া। বেহুঁশ (Faints) হয়ে গেল। এই করুণ ছবি দেখে অনেকের চোখেই জল এসেছে। অভিযোগ, ওই ঘোড়াটি ভার বইতে না পেরে পড়ে যাওয়ার পর সহিস তাকে মারধর করে। ভবানীপুরের (Bhawanipore) এই ঘটনায় ওই সহিস বা ঘোড়ার হ্যান্ডলারের বিরুদ্ধে মামলা দায়ের হয়েছে।

পিপলস ফর দ্য এথিক্যাল ট্রিটমেন্ট অফ অ্যানিম্যালস ইন্ডিয়ার তরফে ঘোড়ার অজ্ঞান হয়ে যাওয়ার ওই ভিডিও পোস্ট করা হয়। সমালোচনার ঝড় বইয়ে যায়। অভিনেত্রী পুজা ভাট ওই ঘটনায় কড়া ব্যবস্থা নেওয়ার দাবি জানায়। বিএনএস ও পিসিএ আইনে মামলা দায়ের হয়েছে। ঘোড়াটির শুশ্রুষা চলছে। সহিসের বিরুদ্ধে অভিযোগ, ঘোড়াটিকে ঠিক মতো খাবার দেওয়া হয়নি। তারপরে প্রখর রোদে রাস্তায় নামানো হয়েছে।